שלווה מטרוולי

שלווה קליסטרטוביץ' מֵטרֵווֵלי (בגאורגית: სლავა კალისტრატეს ძე მეტრეველი, ברוסית: Слава Калистратович Метревели‏; 30 במאי 1936 - 7 בינואר 1998) היה כדורגלן גאורגי סובייטי בתקופת ברית המועצות; הוא שיחק כחלוץ בעמדות שונות בשלבי הקריירה: קיצוני ימני, שמאלי ומרכזי. בתחילת הקריירה מטרוולי שיחק בקבוצת הנוער "טרוּד" אדלֵר (אדלר הוא רובע בסוצ'י). בשנים 1954-1953 מטרוולי שיחק בקבוצת הבוגרים ספרטק סוצ'י; בשנת 1955 הוא שיחק בקבוצת טורפדו גורקי (ניז'ני נובגורוד של ימינו) במשך עונה אחת; הוא הופיע במדיה ב-32 משחקים. בשנים 1962-1956 מטרוולי שיחק בקבוצת טורפדו מוסקבה; בשנת 1960 הוא זכה איתה בשני תארים - גביע ברית המועצות ואליפות ברית המועצות. בסך הכול, מטרוולי הופיע במדי טורפדו מוסקבה ב-138 משחקים והבקיע 31 שערים לזכותה. ב-28 בספטמבר של שנת 1958 מטרוולי ערך את הופעת הבכורה שלו במדי נבחרת ברית המועצות; היה זה במשחק שמינית הגמר הראשון מול הונגריה במסגרת מוקדמות אליפות אירופה הראשונה בכדורגל; באותו משחק מול הונגריה, מטרוולי הבקיע את שערו הראשון בנבחרת, כאשר העלה את התוצאה ל-0:2 לטובת הסובייטים; המשחק הסתיים בניצחונה של ברית המועצות בתוצאה 1:3. בשנת 1960 מטרוולי השתתף בטורניר בשלב הגמר של יורו 1960, והיה לו תפקיד חשוב בניצחון הסובייטי בגמר הטורניר; הוא השווה את התוצאה ל-1:1 בדקה ה-49 של המשחק; התיקו חייב הארכה, שהסתיימה בתוצאה 1:2 לטובת ברית המועצות. בשנת 1961 מטרוולי השתתף בארבעה מששת המשחקים של הנבחרת הסובייטית במוקדמות מונדיאל 1962; הוא הבקיע שני שערים במשחקים אלה (שניהם מול נבחרת נורווגיה, אך בשני משחקים שונים). בשנת 1965 מטרוולי השתתף בכל ששת משחקיה של הנבחרת הסובייטית במוקדמות מונדיאל 1966 והבקיע שלושה שערים לזכותה; בשנת 1966 הוא צורף לנבחרת גם בנסיעתה למונדיאל באנגליה. מטרוולי השתתף במשחק הניצחון (1:2) של ברית המועצות על צ'ילה בשלב הבתים ובמשחק ההפסד (2:1) לפורטוגל בהתמודדות על המקום השלישי; בעקבות זכייתה של הנבחרת במקום הרביעי, הוא זכה (עם חבריו לנבחרת) בתואר אמן ספורט ברמה בינלאומית של ברית המועצות. בשנים 1971-1963 מטרוולי שיחק בקבוצת דינמו טביליסי בגאורגיה הסובייטית; בשנת 1964 הוא זכה עם הקבוצה באליפות ברית המועצות (זכייתו השנייה בתואר). בסך הכול, מטרוולי שיחק במדי דינמו טביליסי ב-237 משחקים והבקיע 57 שערים לזכותה. בשנת 1968 מטרוולי שיחק במדי נבחרת פיפ"א במשחק הראווה של נבחרת ברזיל נגד שחקני שאר העולם. ב-6 במאי של שנת 1970 מטרוולי ערך את הופעתו האחרונה במדי נבחרת ברית המועצות במשחק התיקו (0:0) נגד נבחרת בולגריה; בסך הכול, הוא שיחק ב-48 משחקים במדי הנבחרת והבקיע 11 שערים לזכותה. בשנים 1976- 1977 מטרוולי היה עוזר מאמן של קבוצת דינמו טביליסי, ואילו בשנים 1978-1979 אימן את דילה גורי; הוא זכה בתואר המאמן הנכבד של גאורגיה הסובייטית. בשנות ה-80 עזב את עולם הכדורגל ועבד כמנהל מסעדה בטביליסי. מטרוולי זכה בשני תארים ממלכתיים נוספים: עיטור "אות הכבוד" של ברית המועצות (1966) ועיטור הכבוד של גאורגיה (1996). שלווה מטרוולי מת בשנת 1998 בטביליסי; על שמו נקרא האצטדיון המרכזי בעיר הולדתו - סוצ'י; בדצמבר של שנת 2014 בעיר נחנך פסלו של מטרוולי - ביוזמתה של הקהילה הגאורגית המקומית. נכון לשנת 2014, מטרוולי ניצב במקום ה-49 במועדון המבקיעים של גריגורי פדוטוב, עם 113 שערים (המועדון הלא-רשמי מהווה רשימת דירוג של כדורגלנים סובייטים ורוסים, שהבקיעו 100 שערים ויותר במשחקים רשמיים בכל המסגרות). נבחרת ברית המועצות אליפות אירופה: צרפת 1960; (במשחק הגמר נגד נבחרת יוגוסלביה, מטרוולי הבקיע את שער השוויון שהוביל להארכה, בה ניצחה ברית המועצות) מקום רביעי באליפות העולם: מונדיאל 1966 טורפדו מוסקבה אליפות ברית המועצות: 1960 גביע ברית המועצות: 1960 דינמו טביליסי אליפות ברית המועצות: 1964 חמש מדליות ארד על מקום שלישי בליגת העל הסובייטית: 1959, 1962, 1967, 1969, 1971 אישיים נכלל שמונה פעמים ברשימת 11 המצטיינים של עונת האליפות בברית המועצות, יחד עם לב יאשין: 1958, 1959, 1960, 1961, 1962, 1964, 1965, 1968 מדיה וקבצים בנושא שלווה מטרוולי בוויקישיתוף שלווה מטרוולי, באתר Transfermarkt שלווה מטרוולי, באתר National Football Teams שלווה מטרוולי, באתר FootballDatabase.eu הביוגרפיה של שלווה מטרוולי באתר הרשמי של נבחרת רוסיה בכדורגל (ברוסית) שלווה מטרוולי, באתר "Find a Grave" (באנגלית) מיקי שגיא, בחזרה לעבר: כל מה שרציתם לדעת על אליפויות אירופה בכדורגל - חלק א`, באתר nrg‏, 10 ביוני 2004